এলাকাবাসী সূত্রে জানা যায়, সাতাইহাল গ্রামের বাসিন্দা ইউপি সদস্য ও যুবলীগ নেতা জমশেদ আলী কথিত গরু চুরির অভিযোগে গত ১৪ ফেব্রুয়ারি রোববার রাতে একই গ্রামের বাসিন্দা বৃদ্ধ মো. আবু বক্করকে (৬০) তাঁর বাড়িতে ডেকে নিয়ে যান। আবু বক্করকে সারা রাত আটকে রেখে পরের দিন সোমবার দুপুরে সাতাইহাল পাঁচ মৌজার খেলার মাঠে নিয়ে যান জমশেদ। সেখানে আশপাশের গ্রামের দুই শতাধিক মানুষের উপস্থিতিতে লাঠি দিয়ে বেধড়ক পেটান জমশেদ ও তাঁর লোকজন। এ সময় আবু বক্কর বারবার কনিষ্ঠ জমশেদের পা ও লাঠি ধরে তাঁকে না মারার আকুতি জানান।